Pranešimas žiniasklaidai

2025 m. spalio 28 d.

**Auga susidomėjimas nemokama delfinų terapijos programa: pasimatymus su delfinais gavo dar 15 šeimų**

**Šiemet lietuviško prekybos tinklo „Maxima“ pirkėjai įteikė dovaną – nemokamą delfinų terapijos programą – dar 15-ai šeimų, auginančių vaikus su negalia ar (ir) individualiais poreikiais. Norą dalyvauti socialinės iniciatyvos „Tau ledai, o jiems delfinų pagalba“ dalyvių atrankoje išreiškė daugiau šeimų nei 2024-aisiais.**

Visą vasarą lietuviškame prekybos tinkle „Maxima“ vyko socialinė akcija „Tau ledai, o jiems delfinų pagalba“. Jos metu, gaivindamiesi prekių ženklo „Klasika“ ledais porcijomis, pirkėjai prisidėjo prie dovanos Lietuvos šeimoms sulaukti kvietimo į delfinų terapijos programą Lietuvos jūrų muziejaus Delfinų terapijos centre.

**Organizacijų vienybė šeimų svajones įgyvendina realybe**

„Atsakingai į socialinę atsakomybę žvelgiame jau daugiau nei du dešimtmečius remiant iniciatyvas, kurios rūpinasi vaikų ir jaunimo švietimu bei sveikata. Norime padėkoti savo pirkėjams, kurie kasdieniais pasirinkimais taip pat nelieka abejingi geriems darbams ir kartu prisideda remiant tas veiklas, kurios palieka didelį pėdsaką Lietuvos šeimų gyvenimuose. Dėkojame ir partneriams, kurie jautria iniciatyva „Tau ledai, o jiems delfinų pagalba“ kartu tiki daugiau nei aštuonerius metus ir surėmę pečius palengvina tėvų, auginančių vaikučius su negalią, kasdienybę“, – sako „Maximos“ Komunikacijos ir korporatyvinių ryšių departamento direktorė Snieguolė Valiaugaitė.

Ši kryptis svarbi ir prekių ženklui „Klasika“, kuriam socialinė atsakomybė – svarbi identiteto dalis. „Socialinė akcija „Tau ledai, o jiems delfinų pagalba“ vyksta jau aštuntus metus, tačiau vaikų, apsilankiusių terapijoje, sėkmės istorijos kiekvieną kartą suvirpina širdį vėl ir vėl. Be galo gera girdėti, kad mažiesiems susitikimas su delfinais atneša ne tik nuostabių emocijų, tačiau ir fizinį bei psichologinį atsipalaidavimą, ramybę bei teigiamus raidos pokyčius. Tai – didelė pagalba šių vaikučių šeimoms“, – pastebi AB „Premia KPC“ generalinis direktorius Alvydas Malakauskas.

Lietuvos jūrų muziejaus direktorė Olga Žalienė džiaugiasi, kad Lietuva tampa vis labiau bendruomeniška šalimi, kurioje svetimo skausmo ir rūpesčio nebūna: „Gyvas šio reiškinio įrodymas ir pavyzdys – trijų skirtingų organizacijų rengiama ši pagalbos akcija, – sako muziejaus vadovė. – Gerumas suvienija visus: ir verslą, ir kultūrą, pirkdami ledus akcijoje dalyvauja daugybė neabejingų žmonių. Akcijos ilgalaikiškumas rodo, kad tai – veikla su ypatinga prasme, atverianti galimybę apsilankyti delfinų terapijoje tiems, kam jų pagalba itin reikalinga.“

**Aktualėja poreikis nemokamai delfinų terapijai**

„Maximos“ atstovė taip pat dalinasi ir žinia, kurią kasmet iš Delfinų terapijos centro specialistų girdima vis dažniau – poreikis nemokamai gauti delfinų terapijos programą aktualus vis didesniam ratui šeimų.

„Norą, dalyvauti projekto „Tau ledai, o jiems delfinų pagalba“ atrankoje, šiemet išreiškė arti 60 šeimų. Didėjantis paraiškų skaičius tampa iššūkiu ir atsakinga užduotimi komisijai, vertinant paraiškas atrinkti tuos dalyvius, kuriems delfinų terapijos programa išties yra itin naudinga, tačiau dėl turimų pajamų ar kitos šeiminės padėties, sunkiai pasiekiama svajonė“, – kalba S. Valiaugaitė.

Daugiametė Lietuvos jūrų muziejaus patirtis rodo, kad delfinų terapija ypač svarbi vaikams, sergantiems neurologinėmis ligomis, patyrusiems psichoemocines traumas ar turintiems raidos sutrikimų. Tyrinėjant delfinų asistuojamos terapijos poveikį nustatyta teigiama nauda padedant sumažinti vaikams baimę būti nesuprastiems, stiprinant pasitikėjimą savimi ir kitais, tobulinant bendravimo įgūdžius.

Be to, susitikimas su šiais gyvūnais gali tapti nepamirštama ir gyvenimą keičiančia patirtimi ne tik vaikams, bet ir jų artimiesiems – tai padeda formuoti naują, dar tvirtesnį bei artimesnį ryšį, pažinti savo vaiką iš naujo.

„Galiausiai, tokios iniciatyvos padeda plėsti visuomenės požiūrį į pagalbą kitiems, formuojant suvokimą, kad bendrystėje įveikti sunkumus – lengviau. Štai šią vasarą kartu su kolegomis biure minėdami Tarptautinę ledų dieną skatinome ne tik prisidėti perkant ledus, bet ir pakvietėme juos parašyti būsimiems šio sezono delfinų terapijos dalyviams padrąsinančias, ranka rašytas žinutes. Jos jau visai netrukus pasieks šeimas. Tikiu, kad dalyviams skirti kolegų žodžiai praskaidrins nuotaiką, įkvėps drąsos bei palies ir vaikus lydinčius tėvus arba globėjus, suteikiant šiems vilties ir žinojimo, kad jie – ne vieni“, – sako S. Valiaugaitė.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos:**

El. paštas [komunikacija@maxima.lt](mailto:komunikacija@maxima.lt)